Ɛbɔ 8, 2022 no, Ɛngresifoɔ ante asɛmdɛ koraa. Birikyie kɛseɛ bi bɔɔ kuro no mu maa ɛmu nnipa nyinaa botoeɛ berɛ a wɔn nsɛntwerɛ adwumakuo a wɔfrɛ wɔn BBC de bɛtoo dwa sɛ, wɔn hemmaa Queen Elizabeth II ada ne benkum so no. Ɛsiane sɛ Ɔhemmaa yi yɛ onipa titire na wagye din pa ara nti, ankyɛ biara na ne wuo no ho amanebɔ hyetɛɛ wiase baabiara. Amanebɔ kyerɛ sɛ, saa awerɛhosɛm yi sii ɔhemmaa no fie.
Ɔhemmaa no din ankasa ne Elizabeth Alexandra Mary Windsor. Wɔwoo no Oforisuo da a ɛtɔ so aduonu-baako, afe apem, ahankron ne aduonu-nsia mu. Ɔdii adeɛ sɛ Ɛngresi hemmaa firii Ɔgyefuo da a ɛtɔ so nsia, afe apem, ahankron ne aduonum-mmienu bɛsii Ɛbɔ da a ɛtɔ so nwɔtwe, mfeɛ mpenu ne aduonu-mmienu yi mu. Yei kyerɛ sɛ, ɔdii adeɛ mfeɛ aduoson ne nnafua ahanu ne dunan. Nhwehwɛmu kyerɛ sɛ, ɔno ne onipa a watumi adi adeɛ akyɛ pa ara wɔ ne man abakɔsɛm mu. Sɛ United Kingdom a na Ɔhemmaa yi di so no da nkyɛn a, na ɔsane di aman ahodoɔ dunan so. N’awerɛhosɛm yi sii wɔ ne fie saa Yawoada awia no.
Ɔtwaa náni hwɛɛ ban saa no, ne ba King Charles III de too dwa sɛ, ne maame a na ɔdɔ no yie no wuo no “yɛ awerɛhosɛm kɛseɛ a ɛbubu akoma pa ara” ma ɔne n’abusuafoɔ nyinaa na ɛyɛ biribi a “ɛbɛka nnipa nyinaa” wɔ wiase afaanan nyinaa.
Ɔkaa wɔ ne krataa a ɔtwerɛeɛ no mu sɛ, “Yɛde akoma a abubuo resu Ɔkannifoɔ kɛseɛ ne maame a na ɔda yɛn akoma so pa ara. Menim sɛ ne wuo no bɛka ɔmanfoɔ, aman ne nnipa a wɔatwa yɛn ho ahyia wɔ wiase nyinaa.”
Afei, berɛ a na ɔreka sɛdeɛ owuo yi bɛka n’abusua ho asɛm no, ɔkaa sɛ, adeɛ titire a ɛbɛkyekye ɔne n’abusuafoɔ nyinaa werɛ ne sɛdeɛ wɔnim sɛ nnipa nyinaa de obuo kɛseɛ ma Ɔhemmaa no na wɔnsi no fam koraa no.
Buckingham Ahemfie no kyerɛɛ mu sɛ, adehyeɛ mpanimfoɔ no nyinaa boaboaa wɔn ho ano kɔɔ Ɔhemmaa no nkyɛn wɔ Balmoral berɛ a n’adɔkotafoɔ no kaa sɛ n’apɔmuden ho atɔ kyima no. Ɛduruu baabi a na ɛmu ayɛ den kakra no, ne mma no nyinaa nso boaboaa wɔn ho ano baa Ɔhemmaa no nkyɛn wɔ Balmoral hɔ.
Berɛ a wɔn Prime Minister Liz Truss rekasa no, ɔkaa sɛ Ɔhemmaa no akɔyɛ sɛ botan bi a na wasi Britainman no asi so. Ɔde kaa ho sɛ, ɔno na wama wɔn ahoɔden a na wɔhia nyinaa.
Berɛ a na ɔmanfoɔ atwa ahyia Buckingham Ahemfie hɔ retwɛn Ɔhemaa no apɔmuden ho amaneɛbɔ no, wɔn mu binom firii aseɛ suiɛ berɛ wɔtee sɛ ɔhemmaa no atoa nananom wɔ nseɛdo no. Yei nti, wɔtwee frankaa a na ɛsi ahemfie no so no baa fam, na ɔde Ɔhemmaa no wuo ho amaneɛbɔ no too ɔmanfoɔ no anim.
Nhyehyɛeɛ a wɔayɛ ne sɛ, ansa na nnawɔtwe mmienu bɛso ama wɔayɛ Ɔhemmaa no ayie apɛ no korabea korakora no, wɔrenyɛ nhyiamudie biara wɔ ɔman no mu. Afei nso, ɛsɛ sɛ wɔtwetwe frankaa ahodoɔ a ɛwɔ ɔman no mu no nyinaa ba fam. Bio, ɛsɛ sɛ mmarahyɛbadwafoɔ a wɔwɔ ɔman no mu nyinaa de obuo a ɛtwa toɔ bɛma ɔhemmaa no na afei wɔasuae akyerɛ wɔn hene foforɔ Ɔhene Charles.
Wɔwie nso a, wɔbɛtoto atuo sɛdeɛ wɔn amammerɛ teɛ no de akyerɛ sɛdeɛ adeɛ atɔ wɔn ani ama wɔ ani atutu agu wɔn nsam no. Ɛsiane sɛ ɔsaman pa na yɛto no abadin nti, aman mpanimfoɔ binom tee asɛm yi ara pɛ na wɔtwerɛɛ nsɛm de maa adehyeɛ abusua no ne ɔmanfoɔ nyinaa damirifa due.
